**ระเบียบคณะกรรมการสิทธิมนุษยชนแห่งชาติ**

ว่าด้วยหลักเกณฑ์และวิธีการแต่งตั้ง และการปฏิบัติหน้าที่ของคณะอนุกรรมการ

พ.ศ. ๒๕๖๑ และที่แก้ไขเพิ่มเติม

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยหลักเกณฑ์
และวิธีการแต่งตั้ง และการปฏิบัติงานของคณะอนุกรรมการ

อาศัยอำนาจตามความในมาตรา ๒๙ แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยหลักเกณฑ์
และวิธีการแต่งตั้ง และการปฏิบัติหน้าที่ของคณะอนุกรรมการ พ.ศ. ๒๕๖๑”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้

“คณะกรรมการ” หมายความว่า คณะกรรมการสิทธิมนุษยชนแห่งชาติ

“ประธานกรรมการ” หมายความว่า ประธานกรรมการสิทธิมนุษยชนแห่งชาติ

“กรรมการ” หมายความว่า กรรมการสิทธิมนุษยชนแห่งชาติ

“คณะอนุกรรมการ” หมายความว่า คณะอนุกรรมการซึ่งคณะกรรมการสิทธิมนุษยชนแห่งชาติได้แต่งตั้งให้ปฏิบัติหน้าที่ตามกฎหมายประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ

“อนุกรรมการ” หมายความว่า บุคคลที่ได้รับแต่งตั้งให้ปฏิบัติหน้าที่เป็นอนุกรรมการในคณะอนุกรรมการตามระเบียบนี้

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

“เลขานุการ” หมายความว่า ข้าราชการสำนักงานคณะกรรมการสิทธิมนุษยชนแห่งชาติที่ได้รับแต่งตั้งให้ปฏิบัติหน้าที่ตามระเบียบนี้

“ผู้ช่วยเลขานุการ” หมายความว่า ข้าราชการ พนักงานราชการ หรือลูกจ้าง ของสำนักงานคณะกรรมการสิทธิมนุษยชนแห่งชาติที่ได้รับแต่งตั้งให้ปฏิบัติหน้าที่ตามระเบียบนี้

ข้อ ๔ ให้ประธานกรรมการสิทธิมนุษยชนแห่งชาติรักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการสิทธิมนุษยชนแห่งชาติ
เป็นผู้วินิจฉัยชี้ขาด

หมวด ๑

บททั่วไป

ข้อ ๕ ในกรณีที่ต้องได้ข้อมูลหรือมีการศึกษาเรื่องใดและเป็นกรณีที่ไม่อาจหลีกเลี่ยงได้ คณะกรรมการอาจแต่งตั้งคณะอนุกรรมการเพื่อปฏิบัติหน้าที่ดังกล่าวแทนตามหลักเกณฑ์และวิธีการที่กำหนดไว้ในระเบียบนี้ก็ได้

ข้อ ๖ อนุกรรมการต้องปฏิบัติหน้าที่ของตนอย่างเป็นกลาง ไม่มีส่วนได้เสียทั้งทางตรงและทางอ้อม รวมทั้งต้องคำนึงถึงผลประโยชน์ส่วนรวมของชาติและประชาชนประกอบด้วย ทั้งนี้ ให้นำข้อกำหนดทางจริยธรรมข้าราชการ พนักงานราชการ และลูกจ้างสำนักงาน มาใช้บังคับกับอนุกรรมการโดยอนุโลม

ข้อ ๗ การประชุมของคณะอนุกรรมการตามระเบียบนี้ ให้นำระเบียบคณะกรรมการว่าด้วยการนั้น มาใช้บังคับโดยอนุโลม

หมวด ๒

หลักเกณฑ์และวิธีการแต่งตั้ง และการพ้นจากตำแหน่ง

ข้อ ๘ ในการแต่งตั้งคณะอนุกรรมการเพื่อปฏิบัติหน้าที่ตามระเบียบนี้ ต้องกำหนดหน้าที่ เป้าหมาย ผลสัมฤทธิ์ และระยะเวลาของการปฏิบัติหน้าที่ของคณะอนุกรรมการไว้ในคำสั่งแต่งตั้ง
ให้ชัดเจน

 ให้มีประธานและอนุกรรมการรวมกันในแต่ละคณะไม่เกินเจ็ดคน เว้นแต่คณะกรรมการจะมีมติ
เป็นอย่างอื่น

 ข้อ ๙ การแต่งตั้งคณะอนุกรรมการกรณีไม่อาจหลีกเลี่ยงได้ตามข้อ ๕ ต้องเป็นการแต่งตั้งในเรื่องที่มีความจำเป็นต้องได้ข้อมูลหรือความเห็นจากผู้เชี่ยวชาญหรือผู้ทรงคุณวุฒิอย่างหลากหลายรอบด้าน และจำเป็นต้องมีการแก้ไขหรือป้องกันปัญหาอย่างเป็นระบบ

 ข้อ ๑๐ อนุกรรมการต้องมีความรู้หรือความเชี่ยวชาญเฉพาะด้าน หรือมีประสบการณ์
มาไม่น้อยกว่าห้าปี ในด้านที่ต้องให้ข้อมูลหรือศึกษาตามข้อ ๙ รวมทั้งต้องมีคุณสมบัติและไม่มีลักษณะต้องห้าม ดังต่อไปนี้

(๑) มีสัญชาติไทย

(๒) มีอายุไม่ต่ำกว่ายี่สิบห้าปี

(๓) ไม่เป็นบุคคลล้มละลายทุจริต

(๔) ไม่เป็นบุคคลที่เคยต้องคำพิพากษาถึงที่สุดให้จำคุกตั้งแต่สองปีขึ้นไป เว้นแต่ ได้พ้นโทษมาแล้วเกินห้าปีนับถึงวันได้รับการเสนอชื่อ หรือเป็นความผิดอันได้กระทำโดยประมาท

(๕) ไม่เคยถูกไล่ออก ปลดออก หรือให้ออกจากหน่วยราชการ หน่วยงานของรัฐ รัฐวิสาหกิจ
หรือราชการส่วนท้องถิ่น เพราะการกระทำผิดวินัยอย่างร้ายแรง

(๖) ไม่เป็นบุคคลที่มีประวัติการละเมิดสิทธิมนุษยชนอย่างชัดแจ้ง

(๗) ไม่เคยต้องคำพิพากษาหรือคำสั่งของศาลให้ทรัพย์ตกเป็นของแผ่นดิน เพราะมีทรัพย์สินเพิ่มขึ้นผิดปกติ หรือร่ำรวยผิดปกติ

(๘) ไม่เคยมีประวัติการถูกชี้มูลว่าเป็นผู้กระทำผิดฐานทุจริตต่อหน้าที่ กระทำความผิดต่อตำแหน่งหน้าที่ราชการหรือกระทำความผิดต่อตำแหน่งหน้าที่ในการยุติธรรม เว้นแต่ต่อมาภายหลัง
ศาลวินิจฉัยว่าผู้นั้นมิได้กระทำความผิดตามที่ถูกชี้มูล

(๙) ไม่เป็นบุคคลผู้มีความบกพร่องทางจริยธรรมอย่างร้ายแรง

(๑๐) ไม่เป็นบุคคลติดยาเสพติดให้โทษ

กรณีตาม (๑) (๒) และ (๔) คณะกรรมการอาจมีมติยกเว้นได้

 ข้อ ๑๑ อนุกรรมการพ้นจากตำแหน่งเมื่อ

 (๑) ดำเนินการตามหน้าที่ที่ได้รับแต่งตั้งเสร็จสิ้น

(๒) ครบระยะเวลาการปฏิบัติหน้าที่ตามที่คณะกรรมการกำหนด

 (๓) ตาย

 (๔) ขาดคุณสมบัติหรือมีลักษณะต้องห้ามตามข้อ ๑๐

 (๕) ลาออก

 (๖) คณะกรรมการมีมติให้พ้นจากตำแหน่ง

 (๗) คณะกรรมการพ้นจากการปฏิบัติหน้าที่

 ข้อ ๑๒ ในการแต่งตั้งคณะอนุกรรมการ ให้สำนักงานเสนอรายชื่อบุคคลพร้อมคำรับรองการมีคุณสมบัติ และไม่มีลักษณะต้องห้ามตามข้อ ๑๐ และคำยินยอมของบุคคลที่ถูกเสนอชื่อเป็นอนุกรรมการ รวมทั้งผลการตรวจสอบคุณสมบัติและลักษณะต้องห้ามให้คณะกรรมการพิจารณาแต่งตั้ง ทั้งนี้ คณะกรรมการอาจแต่งตั้งให้ประธานกรรมการหรือกรรมการเป็นประธานอนุกรรมการก็ได้

 ในการเสนอรายชื่อตามวรรคหนึ่ง ให้สำนักงานเสนอรายชื่อบุคคลเพื่อแต่งตั้งเป็นเลขานุการและผู้ช่วยเลขานุการด้วย

หมวด ๓

วิธีการปฏิบัติหน้าที่ของอนุกรรมการ

ข้อ ๑๓ ให้คณะอนุกรรมการพิจารณาดำเนินการให้เป็นไปตามหน้าที่ที่ได้รับคำสั่งแต่งตั้ง
โดยต้องจัดทำบันทึกสรุปข้อมูลหรือผลการศึกษาเสนอต่อคณะกรรมการเพื่อพิจารณาภายในระยะเวลา
ที่กำหนดไว้ในคำสั่งแต่งตั้ง ทั้งนี้ การขอขยายเวลาในการปฏิบัติหน้าที่ให้เป็นไปตามที่กำหนดไว้ใน
คำสั่งแต่งตั้ง

ข้อ ๑๔ คณะกรรมการมีอำนาจสั่งให้คณะอนุกรรมการหรืออนุกรรมการหยุดหรือระงับหรือแก้ไขการกระทำใด ๆ ที่ปรากฏว่าขัดต่อกฎหมาย ระเบียบ หรือมติของคณะกรรมการ

หมวด ๔

ค่าตอบแทนและประโยชน์ตอบแทนอื่น

ข้อ ๑๕ การจ่ายเบี้ยประชุม ให้เบิกจ่ายจากเงินงบประมาณสำนักงานตามอัตราและหลักเกณฑ์
ที่กำหนดไว้ในระเบียบนี้ ทั้งนี้ แบบและวิธีการเบิกจ่ายให้เป็นไปตามที่สำนักงานกำหนด

ข้อ ๑๖ การประชุมคณะอนุกรรมการต้องมีอนุกรรมการร่วมประชุมไม่น้อยกว่ากึ่งหนึ่งของจำนวนอนุกรรมการทั้งหมด จึงจะเป็นองค์ประชุมและมีสิทธิเบิกเบี้ยประชุมตามระเบียบนี้

ข้อ ๑๗[[2]](#footnote-2) ให้อนุกรรมการได้รับเบี้ยประชุมเป็นรายครั้งเฉพาะครั้งที่มาประชุม และให้ได้รับ
เบี้ยประชุมแต่ละคณะอนุกรรมการเพียงครั้งเดียวในหนึ่งวัน ในอัตรา ดังนี้

(๑) ประธานอนุกรรมการ ครั้งละสองพันห้าร้อยบาท แต่รวมกันแล้วไม่เกินห้าครั้งต่อเดือน

(๒) อนุกรรมการ ครั้งละสองพันบาท แต่รวมกันแล้วไม่เกินห้าครั้งต่อเดือน

กรณีที่ประธานอนุกรรมการไม่สามารถปฏิบัติหน้าที่ได้ ให้อนุกรรมการซึ่งทำหน้าที่เป็นประธานอนุกรรมการ ได้รับเบี้ยประชุมในอัตราเดียวกับประธานอนุกรรมการ

ข้อ ๑๘ เลขานุการและผู้ช่วยเลขานุการในคณะอนุกรรมการ ให้ได้รับเบี้ยประชุมในอัตราเดียวกับอนุกรรมการตามข้อ ๑๗ วรรคหนึ่ง (๒) และถ้าอนุกรรมการเป็นเลขานุการหรือผู้ช่วยเลขานุการด้วย ให้เบิกเบี้ยประชุมได้เพียงตำแหน่งเดียว

ผู้ช่วยเลขานุการในคณะอนุกรรมการ มีสิทธิได้รับเบี้ยประชุมไม่เกินสองคน

ข้อ ๑๙ กรณีผู้ซึ่งได้รับแต่งตั้งให้เป็นอนุกรรมการในคณะอนุกรรมการหลายคณะ ถ้าอนุกรรมการ
ผู้นั้นได้เข้าร่วมประชุมในคณะอนุกรรมการต่างคณะกันภายในวันเดียวกันซึ่งเป็นคนละช่วงเวลากัน
ให้ผู้นั้นได้รับเบี้ยประชุมของคณะอนุกรรมการแต่ละคณะที่ได้เข้าร่วมประชุม แต่ในหนึ่งวันให้เบิก
เบี้ยประชุมได้ไม่เกินสองคณะ

ข้อ ๒๐ ค่าใช้จ่ายในการเดินทางของอนุกรรมการให้เป็นไปตามระเบียบคณะกรรมการว่าด้วยการนั้น

ประกาศ ณ วันที่ ๖ กุมภาพันธ์ พ.ศ. ๒๕๖๑

วัส ติงสมิตร

ประธานกรรมการสิทธิมนุษยชนแห่งชาติ

ระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการแต่งตั้ง และการปฏิบัติหน้าที่ของคณะอนุกรรมการ (ฉบับที่ ๒) พ.ศ. ๒๕๖๘

ข้อ ๒[[3]](#footnote-3) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

1. ราชกิจจานุเบกษา เล่ม ๑๓๕/ตอนที่ ๑๔ ก/หน้า ๓๐/๙ มีนาคม ๒๕๖๑ [↑](#footnote-ref-1)
2. ข้อ ๑๗ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการแต่งตั้ง และการปฏิบัติหน้าที่ของคณะอนุกรรมการ (ฉบับที่ ๒) พ.ศ. ๒๕๖๘ [↑](#footnote-ref-2)
3. ราชกิจจานุเบกษา เล่ม ๑๔๒/ตอนที่ ๗ ก/หน้า ๔๖/๑๘ กุมภาพันธ์ ๒๕๖๘ [↑](#footnote-ref-3)